ইডি হাজিরার পর মিমির বড় বার্তা! অবৈধ গেমিং অ্যাপ থেকে সতর্ক থাকুন

কলকাতা: ইডির (Enforcement Directorate) তলবের সপ্তাহ কয়েকবাদের সোশ্যাল মিডিয়ায় বেটিং অ্যাপ নিয়ে গুরুত্বপূর্ণ পোস্ট তৃণমূলের (TMC) প্রাক্তন সাংসদ তথা অভিনেত্রী মিমি চক্রবর্তীর (Mimi Chakraborty)। অভিনেত্রী বাংলা ও ইংরেজিতে পোস্ট করে লেখেন, “আমি আজ আপনাদের কাছে একটি অনুরোধ করছি এবং এই বিষয় নিয়ে সচেতনতা বাড়াতে আহ্বান জানাচ্ছি।”

তিনি আরও লিখছেন, “ভারত সরকার সমস্ত ধরনের রিয়েল মানি গেমিং অ্যাপস ভারতে নিষিদ্ধ করেছে। এর মধ্যে অনুমতিহীনভাবে পরিচালিত অবৈধ বেটিং সাইটগুলিও অন্তর্ভুক্ত। আমি সবাইকে অনুরোধ করবো এমন অবৈধ app থেকে দূরে থাকুন যা জুয়া বা বেটিংয়ের মতো কার্যকলাপের সাথে যুক্ত। এই ধরনের অ্যাপ্লিকেশনের মাধ্যমে তথ্যের চুরি, সাইবার হামলা ও অন্যান্য সাইবার প্রতারণার শিকার হওয়ার আশঙ্কা রয়েছে। আমি কোনওভাবেই এমন কোনও ব্র্যান্ডের সাথে যুক্ত নই যারা এই ধরনের কার্যকলাপকে প্রচার করে। সোশ্যাল মিডিয়ায় বা অন্য কোন মাধ্যমে কোনও ধরনের বিজ্ঞাপন বা প্রচারে যদি আমার নাম বা ছবি ব্যবহার করা হয়, তা সম্পূর্ণভাবে অনুমতিহীন।”

আরও পড়ুন: বিকাশ ভবন অভিযানে পশ্চিমবঙ্গ, কলেজ অস্থায়ী শিক্ষাকর্মী মঞ্চ

তিনি আরও লেখেন, “অতএব, দয়া করে এই বার্তাটি ছড়িয়ে দিন এবং এই ধরনের অ্যাপ্লিকেশন থেকে নিজে দূরে থাকুন এবং অন্যকেও সচেতন করুন।”

উল্লেখ্য, চলতি সপ্তাহের সোমবার দিল্লির ইডি দফতরে হাজিরা দেন মিমি চক্রবর্তী। অবৈধ বেটিং অ্যাপে আর্থিক তছরূপ মামলায় জিজ্ঞেসাবাদের জন্য তলব করা হয় তৃণমূলের প্রাক্তন সাংসদ তথা অভিনেত্রীকে। একই মামলায় তলব করা হয়েছিল বলিউড অভিনেত্রী ঊর্বশি রাউতেলাকে। ইডি সূত্রে খবর, ‘1xBet’ নামে একটি অবৈধ বেটিং অ্যাপের সঙ্গে সম্পর্কিত একটি মামলায় মানি লন্ডারিং প্রতিরোধ আইন (পিএমএলএ)-এর অধীনে মিমির বয়ান রেকর্ড করা হয়। যাদবপুরের প্রাক্তন সাংসদ নির্দিষ্ট কিছু অনুমোদন এবং আর্থিক লেনদেনের মাধ্যমে এই বেটিং অ্যাপের সঙ্গে যুক্ত বলে জানতে পেরেছে ইডি। সেই কারণেই তাঁকে ইডি দফতরে সশরীরে হাজির হতে বলা হয়।